নব নালন্দা স্কুলে সুরক্ষা বাড়াতে লাগানো হচ্ছে জাল!

কলকাতা: সোমবার সকালে নব নালন্দা স্কুলে ঘটে যায় বড়সড় দুর্ঘটনা। সাতসকালে খবর আসে স্কুলের জানলার কাঁচ ভেঙে যায়। ঘটনায় জখম হয় দুই ছাত্র। আর তারপরেই স্কুলে ছাত্রদের নিরাপত্তা নিয়ে দেখা দেয় প্রশ্ন অভিভাবকদের মনে। স্কুল কর্তৃপক্ষের ভূমিকা নিয়েও উঠতে শুরু করেছে প্রশ্ন। আর এরপরেই স্কুল কর্তৃপক্ষের সঙ্গে গোটা বিষয় নিয়ে আগামীকাল অর্থাৎ মঙ্গলবার বৈঠকে বসতে চলেছেন অভিভাবকরা। কিন্তু ইতিমধ্যেই স্কুলের পক্ষ থেকেও গ্রহণ করা হয়েছে পদক্ষেপ। স্কুলের সুরক্ষা বাড়াতে তৎপর স্কুল কর্তৃপক্ষ। যার জেরে স্কুলের ভিতর লাগানো হয়েছে জাল।

আরও পড়ুন: নাগা সন্ন্যাসীদের হাতে স্মার্ট ফোনের ছড়াছড়ি, এআই, ড্রোন, সিসিটিভি, এবার মহাকুম্ভে নজরে ভক্তদের ডিজিটাল কানেক্ট

আজ অর্থাৎ সোমবারের এই ঘটনার পর অভিভাবকদের একাংশ পড়ুয়া সুরক্ষার কথা মাথায় রেখে স্কুলের সামনে বিক্ষোভ দেখাতে শুরু করেন। তারপরেই সিদ্ধান্ত নেওয়া হয় আগামীকাল অর্থাৎ মঙ্গলবার অভিভাবকদের একটি প্রতিনিধি দলের সঙ্গে বৈঠক করবেন নব নালান্দার প্রিন্সিপাল। সূত্রের খবর, ১০ জন অভিভাবক সেই বৈঠকে উপস্থিত থাকতে চলেছেন। আর সকালে এই ঘটনার পরেই, নব নালান্দার প্রিন্সিপাল ক্ষমা চেয়েছেন প্রত্যেক অভিভাবকের কাছে এই অপ্রীতিকর ঘটনাটি ঘটে যাওয়ার জন্য। তাঁর কথায়, ‘ঘটনাটি খুবই দুঃখজনক। তবে স্কুলে নিরাপত্তার কোনও অভাব নেই। পাশাপাশি রক্ষণাবেক্ষণেরও সবরকম ব্যবস্থা রয়েছে।’ তবে স্কুল কর্তৃপক্ষের এমন আশ্বাস বার্তায় একেবারেই খুশি নন অভিভাবকরা।

সূত্রের খবর, আগামীকাল অর্থাৎ মঙ্গলবার সকাল ১১টা নাগাদ স্কুল কর্তৃপক্ষ এবং অভিভাবক দুই পক্ষের মধ্যে রয়েছে বৈঠক হওয়ার কথা। সেই বৈঠক থেকে কী সিধান্ত উঠে আসে এখন সেটাই দেখার।

দেখুন অন্য খবর